एक दिन अकेले में मुझे लगा अब मजाक की इंतहा होती जा रही है। कल्पना के ब्वायफ्रेण्ड के साथ कुछ मजा भी नहीं आ रहा था। सो एक दिन इतना बड़ा गुब्बारा मैंने खुद ही फोड़ डाला। सहेलियों के चेहरे पर रंग लौटा लेकिन लड़के अविश्वास से ताकते रह गये कि मैं पहले सच बोल रही थी या अब बोल रही हूं। मुझे यह सोच सोच कर बड़ा आनंद आता रहा कि मैं 'मिल्ज एंड बून' जैसा एक हीरो सिर्फ शब्दों के सहारे जिन्दा कर सकती हूं। दूसरी तरफ घर में पापा थे जो हम दोनों बहनों से कहते रहते, ''जो भी काम करो उसमें शिखर पर रहो। माउंट एवरेस्ट पर सिर्फ दो के लिए जगह होती है, इससे ज्यादा नहीं। यह भूल जाओ कि तुम लड़की हो।''